b"\n_START_ARTICLE_\nSuperman (1978)\n_START_SECTION_\nHandling\n_START_PARAGRAPH_\nFilmen starter p\xc3\xa5 Krypton, en planet som er i ferd med \xc3\xa5 g\xc3\xa5 under. Den aldrende Jor-El tar et h\xc3\xb8ystemt farvel med sin s\xc3\xb8nn Kal-El, i den d\xc3\xb8dsd\xc3\xb8mte planeten Kryptons siste time. Kal-El skytes ut i en liten romkapsel, og lander omsider p\xc3\xa5 den idylliske planeten Jorden, p\xc3\xa5 jordet til det barnl\xc3\xb8se ekteparet Kent. Filmen handler deretter om Clarks oppvekst, hvor han etter en rekke snodige hendelser i gymtimene forst\xc3\xa5r at han ikke er helt som andre barn. Det viser seg at han har fysiske egenskaper som langt overg\xc3\xa5r andre mennesker. Foreldrene forteller ham hvor han stammer fra, og overtaler ham samtidig til \xc3\xa5 holde sin sanne identitet skjult. _NEWLINE_Som voksen flytter Clark etterhvert til Metropolis og f\xc3\xa5r jobb i byens st\xc3\xb8rste avis. Her blir han satt til \xc3\xa5 jobbe sammen med stjernereporteren Lois Lane, og blir umiddelbart forelsket. Lois viser seg imidlertid \xc3\xa5 ha h\xc3\xb8yere tanker om en ny skikkelse som nettopp har dukket opp p\xc3\xa5 Metropolis' horisont: den mystiske og flyvende helten Supermann, som gang p\xc3\xa5 gang redder mennesker under de mest katastrofale omstendigheter. Clark \xc3\xb8nsker \xc3\xa5 fortelle henne at han og Supermann er en og samme person, men innser at han ikke kan. Han f\xc3\xa5r problemer p\xc3\xa5 andre fronter n\xc3\xa5r den maktsyke og geniale skurken Lex Luthor fors\xc3\xb8ker \xc3\xa5 ta over verden med en utspekulert plan. Supermann st\xc3\xa5r overfor sin hittil vanskeligste oppgave.\n_START_SECTION_\nPopularitet og \xc3\xb8konomi\n_START_PARAGRAPH_\nSupermann ble en stor suksess da den gikk p\xc3\xa5 kino og spilte inn over 300 millioner dollar p\xc3\xa5 verdensbasis, hvorav 134 millioner i USA alene. Hadde den blitt plassert p\xc3\xa5 listen over de mest innbringende filmene p\xc3\xa5 amerikansk kino i 1980, s\xc3\xa5 hadde den havnet p\xc3\xa5 andreplass. _NEWLINE_Regnet etter pengeverdien er dette den mest innbringende av de fire Supermann-filmene med Christopher Reve i tittelrollen. Supermann 2 ligger p\xc3\xa5 andreplass, mens tredje og fjerdeplassen innehas av Supermann 3 og Supermann 4. Sistnevnte innbrakte under en tiendedel av den f\xc3\xb8rste.\n_START_SECTION_\nAnmelderne\n_START_PARAGRAPH_\nFilmen fikk jevnt over gode kritikker, noe som gjenspeiles i at den har oppn\xc3\xa5dd 94\xc2\xa0% p\xc3\xa5 Rotten Tomatoes. Den amerikanske filmkritikeren Roger Ebert gav den toppscore (fire stjerner), mens Leonard Maltin gav den 3,5 av 4 stjerner._NEWLINE_VGs anmelder gav den terningkast tre.\n_START_SECTION_\nPriser\n_START_PARAGRAPH_\nFilmen vant en Oscar for beste visuelle effekter og var i tillegg nominert i klassene beste musikk, beste lyd og beste klipp. Den vant fem Saturn Awards (inkludert beste science fiction-film) og ble nominert i ytterligere fire kategorier. Den vant ogs\xc3\xa5 en BAFTA-pris for beste nykommer (Christopher Reeve), en Golden Screen, Hugoprisen for beste dramatiske presentasjon samt en Grammy for beste filmmusikk (John Williams)._NEWLINE_I 2017 ble filmen innlemmet i National Film Registry, som huser spesielt utvalgte filmer for bevaring i fremtiden.\n_START_SECTION_\nForskjellige versjoner\n_START_PARAGRAPH_\nDen original kinoversjonen varer i 2 timer og 23 minutter. I 2017 ble det utgitt en extended version p\xc3\xa5 Blu-ray som har en varighet p\xc3\xa5 3 timer og 8 minutter. Det har ogs\xc3\xa5 blitt utgitt en directors cut p\xc3\xa5 DVD som er p\xc3\xa5 2 timer og 31 minutter."